The Phenomenon Peppa Pig
Authors: Κόκλα Αναστασία 
Published: February 2023

Η παρούσα διατριβή χρησιμοποίησε το κινούμενο σχέδιο «Πέππα το Γουρουνάκι» (στην πρωτότυπη εκδοχή του, την αγγλική) σε ένα διαφορετικό πλαίσιο από το πρωτότυπο· το πρόγραμμα είχε αρχικά σχεδιαστεί για παιδιά προσχολικής ηλικίας που τα Αγγλικά είναι η μητρική τους γλώσσα, αλλά στο συγκεκριμένο ερευνητικό πλαίσιο χρησιμοποιήθηκε με παιδιά προσχολικής ηλικίας που μαθαίνουν Αγγλικά ως ξένη γλώσσα. Η ερευνήτρια είχε δύο βασικούς στόχους: να ελεγξει αν η Πέππα μπορεί να είναι ένα αποτελεσματικό εργαλείο για τη διδασκαλία Αγγλικών ως ξένη γλώσσα και αν μπορεί να χρησιμοποιηθεί ως υπόδειγμα προκοινωνικής και πολιτισμικής συμπεριφοράς.Για την επίτευξη του πρώτου στόχου η ερευνήτρια ανέλυσε το λεξιλόγιο του προγράμματος. Δημιουργήθηκε ένα σώμα κειμένων, που περιέχει τα περισσότερα από τα επεισόδια της σειράς, για να ερευνηθεί αν το λεξιλόγιο της Πέππα είναι συχνό και κατάλληλο για αρχάριους μαθητές Αγγλικών. Επίσης ερευνήθηκε αν οι πιο συχνές τυποποιηµένες εκφράσεις (formulaic sequences) υπάρχουν μέσα στη σειρά και αν επαναλαμβάνονται. Για να αξιολογήσει αν η Πέππα μπορούσε να διδάξει με επιτυχία τυποποιηµένες εκφράσεις σε μαθητές προσχολικής ηλικίας, η ερευνήτρια διεξήγαγε ένα πείραμα σε δύο φάσεις. Ογδόντα εννέα μαθητές προσχολικής ηλικίας (τρίχρονοι, τετράχρονοι και πεντάχρονοι) συμμετείχαν για να διαπιστωθεί αν η τυποποιημένη γλώσσα μπορεί να κατακτηθεί (προσληπτική γλώσσα) απλά βλέποντας αυτό το κινούμενο σχέδιο, αν η κατάκτηση ενισχύεται όταν συνοδεύεται από ρητή διδασκαλία και αν υπάρχει ηλικιακή διαφορά στην κατάκτηση. Για την επίτευξη του δεύτερου στόχου, διενεργήθηκε ποιοτική ανάλυση της σειράς για να καθοριστεί αν η προκοινωνική συμπεριφορά, η ισότητα των φύλων και η πολυπολιτισμικότητα προωθούνται στη σειρά «Πέππα το Γουρουνάκι». Τα αποτελέσματα έδειξαν ότι μόνο ένα τρίτο των λέξεων που περιέχονται στη σειρά είναι υψηλής συχνότητας· οι περισσότερες λέξεις είναι χαμηλής συχνότητας. Επίσης, βρέθηκε ότι η Πέππα περιλαμβάνει το κατάλληλο λεξιλόγιο για πολύ μικρούς αρχάριους μαθητές Αγγλικών, αλλά ταυτόχρονα το μεγαλύτερο ποσοστό του λεξιλογίου της σειράς βρέθηκε ότι ήταν πιο προχωρημένου επιπέδου. Περισσότερο από ένα τρίτο των πιο συχνών τυποποιηµένων εκφράσεων βρέθηκαν στο σώμα κειμένων της Πέππα και αυτές οι εκφράσεις επαναλαμβάνονταν πολύ συχνά.Όσον αφορά τις πειραματικες φάσεις της έρευνας, τα ευρήματα δείχνουν ότι απλά βλέποντας την Πέππα οδήγησε στην προσληπτική κατάκτηση τυποποιηµένων εκφράσεων και για τα τετράχρονα και για τα πεντάχρονα και στις δύο πειραματικες φάσεις. Όπως ήταν αναμενόμενο, η παρακολούθηση της σειράς σε συνδυασμό με ρητή διδασκαλία κατέληξε σε μεγαλύτερα ποσοστά κατάκτησης από ότι η απλή παρακολούθηση και στις δύο πειραματικες φάσεις. Η ηλικία έπαιξε σημαντικό ρόλο στην κατάκτηση τυποποιημένης γλώσσας, οι μεγαλύτεροι μαθητές γενικά είχαν καλύτερες επιδόσεις από τους μικρότερους.Τέλος, η ποιοτική ανάλυση της σειράς κατέληξε στο ότι η «Πέππα το Γουρουνάκι»μπορεί να χρησιμοποιηθεί για να προβάλλει τη θετική προκοινωνική και πολιτισμική συμπεριφορά. Η προκοινωνική συμπεριφορά (π.χ. εθελοντισμός, η κοινωνική αλληλεπίδραση, η περιβαλλοντική ευαισθητοποίηση, η ένταξη μειονοτήτων) προωθείται ευρέως στην Πέππα όπως και η ισότητα μεταξύ των φύλων. Υπάρχει ισορροπημένη αναλογία ανάμεσα στους θηλυκούς και αρσενικούς χαρακτήρες της σειράς και η παρουσίαση των φύλων στη σειρά καταρρίπτει τα υπάρχοντα στερεότυπα. Η πολιτιστική και εθνική ποικιλομορφία προωθούνται στη σειρά μέσω της εμφάνισης των χαρακτήρων, της πλοκής και του περιβάλλοντος της σειράς.